Komisijos reglamentas (EEB) Nr. 3427/87
1987 m. lapkričio 16 d.
nustatantis išsamias intervencijos ryžių rinkoje taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [1] su paskutiniais pakeitimais, padarytais Reglamentu (EEB) Nr. 1907/87 [2], ypač į jo 5 straipsnio 6 dalį,
kadangi Reglamento (EEB) Nr. 1418/76 5 straipsnio 1 dalyje supirkti leidžiama tik tada, kai tam tikrą laikotarpį rinkos kaina yra mažesnė už intervencinę; kadangi ta nuostata siekiama išvengti intervencijos tada, kai kainos nežymiai keičiasi, o supirkimą suaktyvinti tik tada, kai kainų lygis tam tikrą laiką nesiekia intervencinės kainos; kadangi tam laikotarpiui pakaktų dviejų savaičių;
kadangi taikant Reglamentu (EEB) Nr. 1907/87 nustatytas naujas intervencijos priemones intervencinis supirkimas gali būti pradėtas tik remiantis rinkos kainų ir intervencinės kainos palyginimu; kadangi pastaroji nustatoma standartinės kokybės produktui didmeninės prekybos etape, prieš jį iškraunant pristatytam į sandėlius; kadangi lyginimo tikslams rinkos kaina turėtų būti nustatoma pagal tokiame pačiame punkte užregistruotas kainas;
kadangi siekiant, kad intervencinė sistema būtų administruojama patenkinamai, kainos turėtų būti registruojamos tik toje rinkoje, kurioje pasiūla dažniausiai viršija paklausą; kadangi tam tikslui reikėtų registruoti tipiškiausios veislės, sudarančios paklausą viršijančios produkcijos dalį, rinkos kainą; tačiau kadangi reikėtų numatyti būtinybę pertekliaus atveju atsižvelgti į Ispanijos rinkos padėtį;
kadangi prieš priimant sprendimą užbaigti intervencinį supirkimą rinką reikėtų stebėti ilgesnį laiką nei tuo atveju, kai intervencinis supirkimas pradedamas;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Sprendimas pradėti intervencinį supirkimą Reglamento (EEB) Nr. 1418/76 5 straipsnio 1 dalyje nurodytu laikotarpiu priimamas tada, kai dvi savaites iš eilės kiekvieną iš šių savaičių užregistruota rinkos kaina yra mažesnė už tą savaitę taikomą intervencinę kainą.
2. Intervencinis supirkimas užbaigiamas, jei pagal šio straipsnio 1 dalies nuostatą užregistruota rinkos kaina tris savaites iš eilės yra lygi tą laikotarpį taikomai intervencinei kainai arba yra už ją didesnė.
Tačiau ir toliau galioja pasiūlymai, pateikti iki priimant sprendimą užbaigti intervenciją.
2 straipsnis
1. Reglamento (EEB) Nr. 1418/76 5 straipsnio 1 dalyje nurodyta "rinkos kaina" - tai kaina, užregistruota, kaip nurodyta 3 straipsnyje, didmeninės prekybos etape prekėms, prieš iškrovimą pristatytoms į sandėlius, tuoj pat apmokant.
Kainos koreguojamos atsižvelgiant į standartinę kokybę.
2. Valstybės narės, kuriose yra 3 straipsnyje nurodytos rinkos, kiekvieną savaitę, ne vėliau kaip iki trečiadienio, praneša Komisijai apie minėtose rinkose nuo praeitos savaitės trečiadienio užregistruotas kainas ir visus šių kainų formavimo veiksnius.
3 straipsnis
Šiame reglamente:
- kainos registruojamos Vercelli rinkoje,
- veislė, kurios kainos turi būti registruojamos, yra Lido.
Tačiau jei Ispanijos rinkoje yra didelis ryžių perteklius, gali būti atsižvelgiama į Valensijos rinkoje užregistruotas Bahia veislės kainas.
Tokiu atveju rinkos kaina šiame reglamente yra vidurkis, apskaičiuojamas remiantis šiais rizikos koeficientais:
- 95 % Lido kainai, užregistruotai Verceilli,
- 9 % kainai už Bahia veislę, užregistruotai Valensijoje.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. lapkričio 16 d.